Diari Oficial de la Generalitat Valenciana


Sumari del DOGV 3942, del 19-02-2001 (2001/1358)

RESOLUCIÓ d'1 de febrer de 2001, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en el marc del pla d'implantació de la societat de la informació i gestió del coneixement.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3942

Data del DOGV
:   19-02-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/1358


Data del document
:   01-02-2001

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Descriptors 

:   * recerca i desenvolupament
    * petita i mitjana empresa
    * ajuda pública
    * indústria cinematogràfica
    * indústria de la informació
    * modernització de l'empresa
    * tecnologia
    * formació professional
    * suport econòmic
    * ajuda a les empreses
    * sistema de comunicació

RESOLUCIÓ d'1 de febrer de 2001, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en el marc del pla d'implantació de la societat de la informació i gestió del coneixement. [2001/Q1358]
  
Article 1. Objectiu i àmbit
  
L'objectiu d'aquesta resolució és convocar les ajudes de l'IMPIVA en el marc del pla d'implantació de la societat de la informació i gestió del coneixement i aprovar les bases dels programes que componen l'esmentat pla, establits a l'annex.
  
Article 2. Marc normatiu
  
Les ajudes recollides en aquesta resolució es concediran d'acord amb allò establit en l'Ordre de 21 de desembre de 2000, de la Conselleria d'Indústria i Comerç, sobre la concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), publicada en el Diari Oficial de la Generalitat Valenciana número 3.906, de 28 de desembre de 2000.
  
Article 3. Línies pressupostàries
  
1. Les ajudes previstes en aquesta convocatòria seran finançades d'acord amb el crèdit disponible en el pressupost de la Generalitat Valenciana per a cada finalitat, amb càrrec a la secció, línia i import global que es relaciona a continuació:
  
2. Aquestes dotacions es podran veure afectades per les modificacions pressupostàries que al llarg de l'exercici es podrien produir.
  
Article 4. Beneficiaris
  
1. Podran acollir-se a aquestes ajudes les petites i mitjanes empreses industrials o que presten serveis a la indústria i que desenvolupen alguna de les activitats relacionades en l'annex d'activitats subvencionables, tot depenent d'allò establit en els diferents programes. Seran considerades pyme aquelles que complisquen amb la definició que estableix la Recomanació de la Comissió Europea (DOCE número L107/4, de 30 d'abril de 1996).
  
2. Els beneficiaris hauran de tenir la seu social o l'establiment de producció en la Comunitat Valenciana i els projectes objecte d'ajuda hauran d'estar localitzats en l'esmentat territori.
  
3. La condició per a ser beneficiari haurà de mantenir-se fins el moment del pagament de la subvenció.
  
Article 5. Supòsits especials
  
Excepcionalment es podran recolzar els projectes presentats per sol·licitants que complisquen unes característiques diferents a les establertes amb caràcter general, quan s'estimen rellevants en atenció a les línies de política industrial.
  
Article 6. Presentació de sol·licituds
  
1. Els sol·licitants hauran de presentar la següent documentació:
  
a) Sol·licitud normalitzada, complimentada en imprés-paper facilitat per l'IMPIVA, o bé a través dels impresos obtinguts mitjançant suport electrònic (aplicació CD o pàgina web de l'IMPIVA www.impiva.es), i en aquest cas, es presentaran dues còpies de l'imprés.
  
b) Memòria tècnica del projecte en funció del programa al qual se sol·liciten ajudes, segons model facilitat per l'IMPIVA.
  
c) Fotocòpia de la targeta d'identificació fiscal, o document nacional d'identitat si és empresari individual.
  
d) Fotocòpia de l'últim rebut de l'impost sobre activitats econòmiques (IAE) i, si no el té, l'alta d'aquest.
  
e) Fotocòpia del poder de representació, o document equivalent segons les prescripcions legals, del firmant de la sol·licitud, en el seu cas.
  
f) Fotocòpia del contracte/acta de constitució i estatuts vigents: es podrà optar per presentar-los junt amb la sol·licitud, o posteriorment en cas que l'ajuda siga concedida.
  
2. No serà necessari aportar la documentació relacionada en els punts c), d) e) i f) de l'apartat anterior que ja estiga en poder de l'IMPIVA, sempre que es mantinga vigent i no hagen transcorregut més de cinc anys des de la finalització del procediment al qual corresponguen.
  
3. Les sol·licituds hauran de presentar-se amb anterioritat a la realització dels projectes.
  
Article 7. Lloc de presentació de sol·licituds i termini
  
1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació, o en les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú:
  
- IMPIVA Alacant: avinguda dels Esportites Germans Torres, s/n. 03265 L'Albufereta (Alacant).
  
- IMPIVA Castelló: avinguda del Mar, s/n. 12742 Castelló de la Plana.
  
- IMPIVA València: plaça de l'Ajuntament, 6. 46008 València.
  
Si s'opta per presentar la sol·licitud en una oficina de Correus, haurà de fer-se en un sobre obert perquè la instància siga datada i segellada pel funcionari de Correus, abans de ser certificada.
  
2. El termini de presentació de sol·licituds començarà el dia següent de la publicació d'aquesta disposició en el Diari Oficial de la Generalitat Valenciana.
  
3. El termini de presentació de sol·licituds acabarà en les dates indicades en les bases de cada programa. Tot depenent dels diferents programes, les sol·licituds d'ajuda aniran avaluant-se periòdicament fins que s'haja esgotat el crèdit consignat a l'efecte
  
4. Amb la finalitat de potenciar l'assoliment dels objectius d'aquesta resolució, l'IMPIVA podrà traslladar les sol·licituds a uns altres programes o a unes altres convocatòries d'ajudes.
  
Article 8. Projectes plurianuals
  
Quan es tracte d'un projecte de caràcter plurianual:
  
a) Haurà d'indicar-se en la memòria tècnica cadascuna de les seues fases i l'exercici en el qual es realitzaran.
  
b) La sol·licitud d'ajuda haurà de presentar-se per a cadascuna de les fases en l'exercici en el qual s'execute sense que la concessió d'ajuda per a una d'elles condicione la de futures fases, excepte que el programa faça menció a procediments específics diferents.
  
Les futures concessions se supeditaran a l'existència d'un programa que empare les actuacions proposades i els resultats assolits.
  
Podran contemplar-se com a costs elegibles els produïts des de la finalització del termini de justificació de l'exercici anterior.
  
Article 9. Resolució de la concessió d'ajudes
  
El president de l'IMPIVA resoldrà sobre l'adjudicació de les ajudes, mitjançant resolució o mitjançant la subscripció del corresponent conveni, i fixarà expressament la quantia i incorporarà, si escau, les condicions i les obligacions a les quals haja de subjectar-se el beneficiari.
  
La resolució dictada pel president posarà fi a la via administrativa, i el seu contingut serà notificat de forma individualitzada a cadascun dels interessats.
  
Article 10. Projectes que reforcen la política social
  
D'acord amb els criteris de valoració que s'establisquen respectivament en cadascun dels programes, es valorarà positivament els projectes presentats per certes categories de persones desfavorides socialment que experimenten condicions, situacions i necessitats especials a l'hora d'emprendre activitats empresarials o d'insertar-se en el mercat laboral.
  
Article 11. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma fixada en la notificació de l'ajuda en la data límit del 15 de novembre de 2001, excepte que se n'establisca una diferent. L'acreditació de les despeses i de les inversions es realitzarà mitjançant la presentació de justificants de despeses i de pagament en la proporció que s'indique.
  
b) Respondre de la veracitat dels documents aportats.
  
c) Trobar-se al corrent de les obligacions tributàries i front a la Seguretat Social en el moment de la concessió de l'ajuda, circumstància que s'acreditarà en la forma i en el termini que s'establisca per l'IMPIVA. Resten exempts els beneficiaris que reben una ajuda inferior o igual a 300.000 pessetes (1.803,04 euros) per projecte.
  
d) Acreditar la seua personalitat jurídica, referida al moment de sol·licitud de l'ajuda, en la forma i en el termini que s'establisca per l'IMPIVA.
  
e) Sotmetre's a les actuacions de comprovació i verificació de l'activitat subvencionada efectuades per l'IMPIVA o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'IMPIVA la sol·licitud o l'obtenció d'altres ajudes per a la mateixa finalitat procedents de qualssevulla altra administració o ens públics, indicant el percentatge i la quantia de l'ajuda.
  
g) Actualitzar la documentació presentada que haguera patit alguna modificació.
  
h) Mantenir durant un mínim de cinc anys les inversions subvencionades.
  
i) Efectuar totes les mesures d'informació i de publicitat que establisca la normativa europea pel que fa a les activitats en les quals intervinguen els Fons Estructurals o altres fons.
  
j) Els projectes de inversió hauran de finançar-se com a mínim mitjançant recursos propis no subvencionables fins un total del 25%.
  
k) Realitzar totes les obligacions que els conferisquen les lleis i qualsevol altra disposició en vigor.
  
Article 12. Justificació de despeses
  
1. Les factures presentades per a la justificació dels projectes hauran de complir allò disposat per Reial Decret 2.402/1985, de 18 de desembre, i la resta de la normativa vigent.
  
2. Sols es tindran en compte els justificants de data posterior al registre d'entrada del document de sol·licitud d'ajuda.
  
3. No s'acceptaran com a justificants de realització del projecte, les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'IMPIVA. S'entén per empresa o entitat vinculada aquella en la qual el 25% o més del seu capital, dels seus drets de vot, la participació, o qualsevol altre sistema de control pertanguen directament al beneficiari de l'ajuda o conjuntament a diverses entitats vinculades a aquest.
  
Article 13. Pagament de les ajudes
  
L'IMPIVA procedirà al pagament de l'ajuda una vegada s'haja executat el projecte i complit les obligacions per part del beneficiari.
  
Es podrà bestreure el pagament de l'ajuda prèvia presentació per part del beneficiari d'aval bancari per la quantia bestreta, constituït d'acord amb la normativa vigent, en els serveis territorials de la Conselleria d'Economia i Hisenda.
  
Els percentatges de l'ajuda bestreta podran ser amb caràcter general del 15% per a les transferències de capital (inversions) i del 40% per a les transferències corrents (despeses), sense perjudici de la modificació a l'alça que podria aprovar-se d'acord amb allò establit en la Llei d'Hisenda Pública de la Generalitat Valenciana.
  
DISPOSICIÓ ADDICIONAL
  
Les ajudes descrites compten amb el finançament del Fons Europeu de Desenvolupament Regional (FEDER) a través del programa operatiu de la Comunitat Valenciana, així com d'altres possibles fons, i són d'aplicació les disposicions que els regulen.
  
DISPOSICIÓ FINAL
  
Es faculta al director general de l'IMPIVA per a dictar les resolucions necessàries per al desenvolupament, eficàcia i execució d'aquesta resolució.
  
València, 1de febrer de 2001.- El president de l'Institut de la Petita i Mitjana Indústria de la Generalitat Valenciana: Fernando V. Castelló Boronat.
  
ANNEX D'ACTIVITAT SUBVENCIONABLES
  
?Segons la classificació de l'impost d'activitats econòmiques-
  
Pla d'implantació de la societat de la informació i gestió del coneixement.
  
Convocatòria IMPIVA 2001.
  
Secció 1: Activitats empresarials.
  
Indústries
  
Divisió 1: energia i aigua. Completa.
  
Divisió 2: extracció i transformació de minerals no energètics i productes derivats. Indústria química. Completa.
  
Divisió 3: indústries transformadores dels metalls, mecànica de precisió. Completa.
  
Divisió 4: altres indústries manufactureres. Completa.
  
Divisió 5: construcció. Completa.
  
Divisió 6: únicament els següents epígrafs:
  
Epígraf 612.2. Exclusivament tècniques de multiplicació, propagació i reproducció d'espècies vegetals.
  
Epígraf 644.1. Únicament elaboració de pa, pastisseria, confiteria i similars, i de llet i de productes làctics.
  
Epígraf 677.9. Altres serveis d'alimentació propis de la restauració.
  
Serveis
  
Els epígrafs indicats a continuació seran recolzables sempre que els projectes presentats estiguen directament relacionats amb les activitats industrials de l'apartat anterior:
  
Grup 769. Altres serveis de telecomunicació.
  
Grup 843. Serveis tècnics (enginyeria, arquitectura, etcètera).
  
Grup 845. Explotació electrònica per compte de tercers.
  
Grup 936. Investigació científica i tècnica.
  
Grup 961. Producció i serveis relacionats amb la cinematografia, fins i tot vídeo.
  
Nota relativa a determinades activitats empresarials:
  
La concessió d'ajudes als sol·licitants, l'activitat empresarial dels quals s'enquadre en els sectors que la Comissió Europea considera sensibles i per als quals existeix normativa comunitària específica, estarà supeditada a allò disposat per aquesta per a cada cas concret.
  
Activitats subvencionables afectades segons la classificació de l'impost d'activitats econòmiques:
  
Divisió 2: epígrafs 222.1, 222.2, 222.3, 222.5, 223.1, 223.2, 223.3, 223.4 i 251.6.
  
Divisió 3: epígrafs 361.1, 361.2, 361.3, 361.4. Grups 371 i 372.
  
Divisió 4: agrupacions 41 i 42.
  
Divisió 6: epígrafs 612.2 i 644.1.
  
Programa d'accés a les tecnologies de la informació i de la comunicació.
  
Objectiu
  
Impulsar la competitivitat de les pymes mitjançant la introducció i l'ús de les tecnologies de la informació i les comunicacions (TIC). Definir i establir estratègies empresarials orientades a la transformació dels models de negoci mitjançant l'ús de les TIC.
  
Beneficiaris
  
Pymes amb seu social o establiment productiu en la Comunitat Valenciana que desenvolupen alguna de les activitats subvencionables previstes en l'annex de la resolució de convocatòria corresponent.
  
Actuacions recolzables
  
- Modernització dels models de gestió mitjançant l'ús de les TIC. Programes de gestió interna (Intranets).
  
- Presència en Internet de les pymes. Interconnexió de xarxes internes d'ordinadors a Internet i, en general actuacions per a millorar l'accessibilitat a Internet.
  
- Sistemes de comerç electrònic: vendes, màrqueting, atenció al client, compres, implantació i posada en funcionament de processos cooperatius (comunitats de pràctica, agrupacions empresarials, clients i proveïdors) mitjançant l'ús de les TIC. Incorporació de sistemes de seguretat de la informació i de les xarxes i la resta de tecnologies que proporcionen confiança en la utilització de les TIC.
  
- Avanços en la internacionalització de la pyme mitjançant l'ús de les TIC.
  
- Diversificació de les formes d'actuació i canvis en la definició del negoci propiciats per la incorporació de les TIC a la pyme.
  
En la relació anterior, sols de manera orientativa, s'han ordenat les actuacions de manera creixent, en funció del valor que podria aportar cadascuna d'elles.
  
En l'avaluació dels projectes es donarà prioritat a aquells que aporten un major valor afegit per a l'empresa, i s'incorporarà un diagnòstic previ de necessitats.
  
Tipus d'ajuda
  
Subvenció a fons perdut fins al 50% dels costos elegibles del projecte. Els costos de formació que puguen estar vinculats al projecte es recolzaran únicament fins un 45%.
  
Costos elegibles
  
01. Serveis externs.
  
Estudi, anàlisi, disseny, desenvolupament i implantació d'aplicacions i de solucions.
  
Costos de formació per al personal de l'empresa en les tecnologies i les solucions implantades.
  
02. Inversions no productives.
  
Inversions en programari. Paquets i aplicacions per a la connexió a Internet: correu electrònic, desenvolupament web, portals, comerç electrònic, etcètera; aplicacions cooperatives, servidors d'aplicacions, gestors de base de dades i, en general, programari destinat específicament a cobrir les actuacions recolzables esmentades; programari de seguretat.
  
S'exclouen explícitament les despeses de personal, viatges, comunicacions, publicitat, difusió i consumibles, així com les despeses de manteniment derivades de la implantació d'aquestes tecnologies. També totes aquelles despeses que no estiguen relacionades directament amb les accions recolzables descrites o que no juguen un paper específic per a assolir les finalitats del projecte.
  
Terminis
  
Podran presentar-se sol·licituds per a aquest programa fins el dia 3 de maig de 2001.
  
Pla d'implantació de la societat de la informació i gestió del coneixement.
  
Programa de formació a mida per a empreses
  
Objectiu
  
Amb caràcter general, aquestes ajudes pretenen facilitar formació contínua de qualificació i d'actualització professional al personal de les indústries valencianes per afrontar els canvis tecnològics i estratègics en les millors condicions possibles de competitivitat.
  
Beneficiaris
  
Pymes amb seu social o establiment productiu en la Comunitat Valenciana que desenvolupen alguna de les activitats subvencionables previstes en l'annex de la resolució de convocatòria corresponent.
  
Actuacions recolzables
  
Cursos de formació presentats per pymes industrials dissenyats i impartits per instituts tecnològics de la xarxa IMPIVA. Tindran una duració entre 10 i 30 hores, i podrà preparar-se per a un grup entre 1 i 10 treballadors. Aquestes accions formatives s'adaptaran a les necessitats concretes de cada empresa, i podran desenvolupar-se tant en les instal·lacions de l'Institut Tecnològic com en l'empresa sol·licitant.
  
Tipus d'ajuda
  
Les ajudes descrites compten amb el finançament del Fons Social Europeu (FSE) a través del programa operatiu de la Comunitat Valenciana 2000-2006, i són d'aplicació les disposicions que regulen aquests fons.
  
L'import màxim de l'ajuda per projecte podrà arribar fins el 45% dels costs elegibles, amb un màxim de 15.000 pessetes d'ajuda per hora de formació.
  
Costos elegibles
  
03. Serveis externs.
  
Despeses de contractació de serveis externs (muntant facturat pel curs a mida). No es contemplen ajudes per a altres despeses associades al projecte ni costs de recursos humans.
  
Criteri d'avaluació de les sol·licituds
  
Els criteris d'avaluació establerts amb caràcter general es concreten per a les ajudes previstes en aquesta resolució de la següent manera:
  
- Actuació formativa emmarcada en una planificació general de gestió del coneixement o de desnvolupament estratègic de l'empresa.
  
- Previsió d'avaluació de les repercussions del curs en l'empresa.
  
- Actuacions formatives amb un alt contingut tecnològic.
  
- Empreses que sol·liciten per primera vegada aquesta línia d'ajudes.
  
Terminis
  
Podran presentar-se sol·licituds durant tot l'exercici de 2001 fins l'esgotament dels fons disponibles.
  
Altres
  
Característiques de les activitats i dels assistents a aquestes
  
- Tots els alumnes seran residents en la Comunitat Valenciana; seran empresaris o treballadors en actiu de l'empresa beneficiària i hauran d'acreditar aquesta condició.
  
- Hi ha una relació de cursos dissenyats pels instituts tecnològics a partir de l'experiència i de l'anàlisi de les necessitats dels seus respectius sectors, que pot servir de base per a l'adaptació a les necessitats de l'empresa.